22/11/2010 | Administración LocalMunicipal
A Laracha
Aprobación definitiva da modificación puntual número 2 do Plan Xeral de Ordenación Municipal da Laracha

Mediante orde do día 26 de outubro de 2010 da Consellería de Medio Ambiente, Territorio e Infraestructuras (DOG nº 214, 08/11/2010), aprobouse definitivamente a modificación puntual número 2 do Plan Xeral de Ordenación Municipal do concello da Laracha (A Coruña), relativa a cualificación dun conxunto de terreos situados no bordo litoral de Caión de sistema xeral de Paseo Marítimo ao obxecto de amplia-la dotación prevista no propio Plan Xeral. Conforme co disposto polos artigos 92 da Lei 9/2002, de 30 de decembro de ordenación urbanística e protección do medio rural de Galicia e 70.2 da Lei 7/1985, do 2 de abril, reguladora das bases de réxime local, publicase a normativa e ordenanzas da modificación aprobada definitivamente. O que se fai público para a súa executividade, cumprindo así o disposto no artigo 92 da Lei 9/2002, sinalando que contra o acordo de aprobación, que é definitivo en vía administrativa, de acordo co disposto no artigo 85.11 da Lei 9/2002, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán dende o día seguinte ao da súa publicación, segundo o dispoñen os artigos 10 e 46 da lei 29/1998, de 13 de xullo, reguladora da xurisdicción contenciosa-administrativa, sen prexuízo de que os interesados poidan interpoñer calquera outro recurso que estimen por conveniente. A Laracha, 8 de novembro de 2010 O alcalde José Manuel López Varela A modificación consiste na alteración, en termos cuantitativos, da previsión de reserva de 11.790 m², pasando a se converter nunha reserva de 85.238 m² de solo destinado a Sistema Xeral de Paseo Marítimo, no que respecta ao contido da acción SXPM-1 “Ampliación Paseo Marítimo de Caión”, prevista no Plan Xeral. Polo tanto, trátase de modifica-lo contido dunha determinación prevista no Plan, incorporando unha maior cantidade de terreo destinado a sistema xeral. Mediante a modificación preténdese incluír en dito sistema un conxunto de terreos que conforman a orla litoral, dende a Praia de Salseiras ata o límite co termo municipal de Carballo. Segundo a definición que dá o artigo 93 da Lei 9/2002 sobre alteración de planeamento, enténdese que o presente proxecto constitúe unha modificación, xa que a alteración das determinacións afectan de forma puntual a unha parte do territorio sen pór en compromiso os elementos que arman a estrutura fundamental do Plan. O cumprimento do artigo 94 semella estar garantido pois a alteración pretendida redunda no interese público: - A incorporación de terreos no sistema xeral de titularidade pública constitúe un instrumento que facilita á administración o control sobre un solo de interese ambiental e garante, polo tanto, a súa protección. - A cualificación de sistema xeral de paseo marítimo faculta á administración a executar certas dotacións de interese para a sociedade, en especial aos habitantes da parroquia de Caión, que contarán con máis e mellores espazos de esparexemento, infraestruturas complementarias á Praia de Salseiras, etc. - A modificación que se pretende, mantén vixente a determinación do Plan Xeral de amplia-lo solo destinado a sistema xeral. A alteración e de tipo cuantitativo. A alteración que se propón, encaixa nos postulados da lexislación de costas e na estratexia que está a segui-la administración do Estado consistente en garanti-la protección do dominio público marítimo – terrestre e o acceso e goce do litoral por parte da poboación. No caso concreto do litoral de Caión, a Demarcación de Costas iniciou tempo atrás unha serie de actuacións en defensa do dominio público e de creación de dotacións (paseos peonís, aparcamentos da praia,.) ao obxecto de facilita-lo acceso e goce do bordo litoral á poboación. Neste senso a administración de costas ten a intención de continua-lo labor xa iniciado, mellorando e ampliando as dotacións da Praia de Salseiras e prolongando cara ao oeste unha senda peonil que percorre o bordo litoral. Por outra parte a administración de costas estase planeando a conveniencia de adquiri-lo solo correspondente á orla litoral ao obxecto de ter garantida a súa protección. Neste caso, sería o Concello o órgano que promovería dita adquisición do solo. Caión é unha vila mariñeira cunha poboación próxima aos 1.000 habitantes. A formación da vila é de orixe antiga e fundaméntase na singular morfoloxía, porto natural e lugar de resgardo no contexto das especiais características da Costa da Morte. A forma urbana de Caión viuse alterada na década dos anos 70, momento en que a Vila experimenta unha notable expansión edificatoria, ocupando terreos ata entón baleiros e substituíndo construcións antigas por outras de nova obra. Este fenómeno fíxose sen control e a vila perdeu moitas das súas boas calidades urbanas. A recuperación e mellora de Caión estase a fomentar dende hai algún tempo, e o Plan Xeral e as súas determinacións forman parte de dita intención. Por outra banda, as administracións sectoriais fan melloras no ámbito das súas competencias. Tal é o caso das actuacións na costa, no Porto de Caión, etc. Nos derradeiros tempos, Caión susténtase de xeito complementario do seu potencial turístico, o cal se alimenta de recursos básicos como o valor da paisaxe, a historia da vila, a Praia de Salseiras, etc.; sendo o turismo un sector de actividade de tempada e xa consolidado. Sen dúbida, a Praia de Caión é un dos elementos máis valiosos desta Vila e o motivo fundamental da actividade que rexurde cada verán. É por isto que a actuación prevista no Plan Xeral, maila que se pretende levar mediante esta modificación, redunda no beneficio da Vila e contribúe ao seo mantemento. A acción prevista constitúe unha acción illada dentro do conxunto de actuacións previstas polo Plan Xeral. Mantense a estratexia inicial no reparto de funcións. O Ministerio de Medio Ambiente adquire o terreo mediante acordo cos titulares, se ben, recórrese á expropiación cando non é posible dito acordo. O custo de expropiación é asumido polo Concello da Laracha a un prezo indicativo de 6 €/m². No plano de información inf-03 “Parcelario Catastral” represéntanse os terreos xa adquiridos e os pendentes de expropiar. Unha vez se dispón da totalidade do solo, a administración do Estado desenvolve as obras por fases. O proxecto ten un presuposto de 1.815.888,29 €. No primeiro cuadrienio de vixencia do Plan realizaranse as expropiacións pendentes na zona próxima á praia de Salseiras ao obxecto de pór a disposición do Ministerio de Medio Ambiente os terreos para que este realice as actuacións previstas. No segundo cuadrienio realizaranse as expropiacións dos terreos situados no extremo oeste.